
Par jauna ģimeniskai videi pietuvināta aprūpes pakalpojuma izveidi pensijas vecuma personām Madonas novadā

	Pašvaldības dome 2026. gada 30. jūnijā pieņēma lēmumu Nr. 401 “Par jauna ģimeniskai videi pietuvināta aprūpes pakalpojuma izveidi pensijas vecuma personām Madonas novadā” (turpmāk - lēmums Nr.401). Lēmums Nr.401 nepieciešams pašvaldības realizētā projekta īstenošanai. 
	Centrālā finanšu un līgumu aģentūra, kas ir  projektu uzraugošā institūcija, norādīja uz to, ka lēmums Nr.401 jāpapildina ar Ministru kabineta 2023. gada 22. augusta noteikumu Nr. 475 “Eiropas Savienības Atveseļošanas un noturības mehānisma plāna 3.1. reformu un investīciju virziena “Reģionālā politika” 3.1.2. reformas “Sociālo un nodarbinātības pakalpojumu pieejamība minimālo ienākumu reformas atbalstam” 3.1.2.3.i. investīcijas “Ilgstošas sociālās aprūpes pakalpojuma noturība un nepārtrauktība: jaunu ģimeniskai videi pietuvinātu aprūpes pakalpojumu sniedzēju attīstība pensijas vecuma personām” otrās kārtas īstenošanas un uzraudzības noteikumi” (turpmāk – noteikumi Nr.475) 48.1 2.punkta nosacījumiem.
Lai varētu lēmumu Nr.401 precizēt atbilstoši noteikumu Nr.475 prasībām, pašvaldība pārskatīja projektu “Jauna ģimeniskai videi pietuvināta aprūpes pakalpojuma izveide pensijas vecuma personām Madonas novadā” (turpmāk – projekts), kas tiks īstenots uzbūvētajās divās ēkās Augusta Saulieša ielā 14A un Augusta Saulieša iela 14B, Cesvainē, (turpmāk – infrastruktūra), sniedzot jaunu ģimeniskai videi pietuvinātu aprūpes pakalpojumu pensijas vecuma personām (turpmāk – pakalpojums). Plānots, ka infrastruktūrā tiks sniegts gan neekonomiskais pakalpojums, gan iespējama papildinošā saimnieciskā darbība, gan ekonomiskais pakalpojums. Neekonomiskais pakalpojums ir ģimeniskai videi pietuvināts aprūpes pakalpojums, kas tiks sniegts pensijas vecuma personai, kurai ir piešķirts trūcīgas vai maznodrošinātas mājsaimniecības statuss un kurai pašvaldības sociālais dienests ir piešķīris ilgstošas sociālās aprūpes un sociālās rehabilitācijas pakalpojumu institūcijā, un kura maksā par pakalpojumu ne vairāk kā 85 procentus no pensijas atbilstoši Sociālo pakalpojumu un sociālās palīdzības likuma 13.1 panta trešajai daļai vai atlīdzības vai atbilstoši Sociālo pakalpojumu un sociālās palīdzības likuma 29. panta otrās daļas 1.punktā minētajiem pabalstiem, un atlikušo pakalpojuma izmaksu daļu pilnībā līdzfinansē pašvaldība.  Ja pakalpojumu sniedz pensijas vecuma personai, arī tad, ja tai ir piešķirts trūcīgas un maznodrošinātas mājsaimniecības statuss, kurai pašvaldības sociālais dienests ir piešķīris ilgstošas sociālās aprūpes un sociālās rehabilitācijas pakalpojumu institūcijā, un kura maksā par pakalpojumu ne vairāk kā 85 procentus no pensijas atbilstoši Sociālo pakalpojumu un sociālās palīdzības likuma 13.1 panta trešajai daļai vai atlīdzības vai atbilstoši Sociālo pakalpojumu un sociālās palīdzības likuma 29. panta otrās daļas 1.punktā minētajiem pabalstiem, taču atlikušo pakalpojuma izmaksu daļu daļēji līdzfinansē pats klients vai viņa apgādnieki, vai pašvaldība, tas uzskatāms par ekonomisko pakalpojumu jeb vispārējas tautsaimnieciskas nozīmes pakalpojumu atbilstoši Noteikumu Nr.475 14.1 un 41.2 punktā paredzētajam.
Noteikumu Nr.475 48.1.1.apakšpunktā noteikts, ka vispārējas tautsaimnieciskas nozīmes pakalpojuma piešķiršanā un uzraudzībā nepieciešams ievērot nosacījumu, ja ģimeniskai videi pietuvinātu pakalpojumu sniedz pašvaldība vai tās iestāde, pašvaldība pieņem pārvaldes lēmumu, kurā pilnvaro finansējuma saņēmēju sniegt šo noteikumu 14.1 punktā minēto vispārējas tautsaimnieciskas nozīmes pakalpojumu. 
Plānots, ka pakalpojumu infrastruktūrā sniegs pašvaldības izveidota iestāde “Senioru māja “Cesvaine””, ko izveidos reorganizējot Cesvaines un Dzelzavas Sociālās aprūpes centru, likvidējot pašreizējo ilgstošas sociālās aprūpes pakalpojuma sniegšanas vietu, kas atrodas tieši blakus ģimeniskai videi pietuvināta aprūpes pakalpojuma sniegšanas infrastruktūrai.
 Noteikumu Nr.475 48.1 2. apakšpunktā noteikts, ka pārvaldes lēmumā norādāms: 
1. sniedzamais ģimeniskai videi pietuvinātais pakalpojums;
2. prasība ģimeniskai videi pietuvinātam pakalpojuma sniedzējam uzturēt un atjaunot nepieciešamo tehnisko aprīkojumu, lai nodrošinātu minētā pakalpojuma izpildi;
3. ģimeniskai videi pietuvinātu sociālo pakalpojumu sniegšanas laikposms, kas nav ilgāks par 10 gadiem;
4. ģimeniskai videi pietuvināto sociālo pakalpojumu sniegšanas teritorija;
5. sociālo pakalpojumu sniedzējam piešķirto ekskluzīvo vai īpašo tiesību būtība;
6. iespējas saņemt atlīdzības jeb kompensācijas maksājumus, kā arī kompensācijas aprēķināšanas, kontroles un pārskatīšanas nosacījumus un kompensācijas pārmaksas novēršanas un atmaksāšanas nosacījumus;
7. atsauce uz Eiropas Komisijas lēmumu.
Pamatojoties uz Ministru kabineta 2023. gada 22. augusta noteikumu Nr. 475 “Eiropas Savienības Atveseļošanas un noturības mehānisma plāna 3.1. reformu un investīciju virziena “Reģionālā politika” 3.1.2. reformas “Sociālo un nodarbinātības pakalpojumu pieejamība minimālo ienākumu reformas atbalstam” 3.1.2.3.i. investīcijas “Ilgstošas sociālās aprūpes pakalpojuma noturība un nepārtrauktība: jaunu ģimeniskai videi pietuvinātu aprūpes pakalpojumu sniedzēju attīstība pensijas vecuma personām” otrās kārtas īstenošanas un uzraudzības noteikumi” (turpmāk – noteikumi Nr.475) 48.1.2.punktu, ņemot vērā 16.09.2026. Sociālo un veselības jautājumu komitejas atzinumu, atklāti balsojot: PAR – 16 (Agris Lungevičs, Aigars Šķēls, Aivis Masaļskis, Aivis Mitenieks, Andris Dombrovskis, Dace Ozoliņa, Egils Bērziņš, Gatis Teilis, Guntis Klikučs, Janīna Grudule, Jānis Erels, Māris Justs, Māris Olte, Rūdolfs Medenis, Valda Kļaviņa, Zigfrīds Gora), PRET – NAV, ATTURAS – NAV, Madonas novada pašvaldības dome NOLEMJ:  
1. Papildināt Madonas novada pašvaldības domes 2026. gada 30.jūnija domes lēmumu Nr. 401 “Par jauna ģimeniskai videi pietuvināta aprūpes pakalpojuma izveidi pensijas vecuma personām Madonas novadā” ar šādiem punktiem:
1.1.  dot pilnvarojumu jaunizveidotajai pašvaldības iestādei “Senioru māja “Cesvaine””, kuras darbība tiek paredzēta par Eiropas Savienības Atveseļošanas un noturības mehānisma plāna finansējumu izbūvētajā infrastruktūrā Cesvainē Augusta Saulieša ielā 14A un Augusta Saulieša ielā 14B, sniegt ģimeniskai videi pietuvinātu aprūpes pakalpojumu, sniegt  ģimeniskai videi pietuvinātu aprūpes pakalpojumu kā vispārējas tautsaimnieciskas nozīmes pakalpojumu;
1.2. noteikt pašvaldības iestādei “Senioru māja “Cesvaine”” pienākumu   uzturēt un atjaunot nepieciešamo tehnisko aprīkojumu par Eiropas Savienības Atveseļošanas un noturības mehānisma plāna finansējumu izbūvētajā infrastruktūrā Cesvainē Augusta Saulieša ielā 14A un Augusta Saulieša ielā 14B, lai nodrošinātu ģimeniskai videi pietuvināta aprūpes pakalpojuma izpildi atbilstoši pakalpojumam izvirzītajām prasībām;
1.3.  noteikt, ka ģimeniskai videi pietuvinātā aprūpes pakalpojuma sniegšanas periods ir 10 gadi;
1.4.  noteikt, ka ģimeniskai videi pietuvinātā aprūpes pakalpojuma sniegšanas teritorija ir Madonas novada pašvaldības administratīvā teritorija;
1.5.  piešķirt pašvaldības iestādei “Senioru māja “Cesvaine”” ekskluzīvas tiesības sniegt ģimeniskai videi pietuvinātu aprūpes pakalpojumu (arī kā vispārējas tautsaimnieciskas nozīmes pakalpojumu) par Eiropas Savienības Atveseļošanas un noturības mehānisma plāna finansējumu izbūvētajā infrastruktūrā Cesvainē Augusta Saulieša ielā 14A un Augusta Saulieša ielā 14B;
1.6.  pašvaldībai ir tiesības piešķirt pašvaldības iestādei “Senioru māja “Cesvaine”” finansējumu tās uzturēšanai un veikt investīcijas pakalpojuma sniegšanai nepieciešamajā infrastruktūrā, ciktāl šāds finansējums un investīcijas ir nepieciešamas ģimeniskai videi pietuvināta aprūpes pakalpojuma kā vispārējas tautsaimnieciskas nozīmes pakalpojuma (turpmāk – VTNP) sniegšanai. Pašvaldības piešķirtās kompensācijas apmērs par ģimeniskai videi pietuvināta aprūpes pakalpojuma nodrošināšanu nedrīkst pārsniegt VTNP sniegšanas neto izmaksas. 
Kompensācijas apmēru nosaka kā starpību starp izmaksām, kas saistītas ar VTNP sniegšanu, un ieņēmumiem, kas gūti no VTNP sniegšanas, saskaņā ar pašvaldības apstiprinātu kompensācijas aprēķināšanas metodiku. Pirmajā VTNP sniegšanas gadā kompensāciju nosaka, pamatojoties uz plānotajām izmaksām un ieņēmumiem atbilstoši minētajai metodikai. 
Iestāde grāmatvedības uzskaitē nodrošina ar VTNP saistīto izmaksu un ieņēmumu nodalītu uzskaiti no izmaksām un ieņēmumiem, kas saistīti ar darbībām ārpus uzticētā VTNP. Ja izmaksas vai ieņēmumi ir attiecināmi gan uz VTNP, gan citām darbībām, tos sadala saskaņā ar pašvaldības apstiprinātajā metodikā noteiktajiem izmaksu un ieņēmumu sadales parametriem. 
Pašvaldība gadu pēc VTNP sniegšanas uzsākšanas pārskata piešķirtās kompensācijas apmēru, ņemot vērā faktiskās VTNP izmaksas un ieņēmumus. Turpmāk pašvaldība nodrošina regulāras pārkompensācijas pārbaudes vismaz reizi trijos gados pilnvarojuma periodā, kā arī pilnvarojuma perioda beigās. Konstatējot pārkompensāciju, pašvaldība nodrošina tās atmaksāšanu atbilstoši piemērojamā VTNP regulējuma nosacījumiem;
1.1.  noteikt, ka pašvaldības iestādei “Senioru māja “Cesvaine””, sniedzot ģimeniskai videi pietuvinātu aprūpes pakalpojumu kā vispārējas tautsaimnieciskas nozīmes pakalpojumu, ir pienākums ievērot Eiropas Komisijas 2025. gada 16. decembra lēmuma Nr. 2025/2630 par Līguma par Eiropas Savienības darbību 106. panta 2. punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi, un ar ko atceļ Lēmumu 2012/21/ES, un Eiropas Komisijas 2011. gada 20. decembra lēmumu Nr. 2012/21/ES par Līguma par Eiropas Savienības darbību 106. panta 2. punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi. 

Domes priekšsēdētājs							A. Lungevičs

